Im 16. Joahundat hot se donn oba aa in da Gengd um Soijzbuag unn Berchtsgoan de Lea vom Luther ausbreit. So hom ihra scho sächsische Beagleit oghängt, wäijchane vom Eazbischof Matthäus Lang weganst iara eafoadalichn  Kompetenzn fia den Soijzobbau in Dürrnbeag ghoijt woan wan unn zwengsdem is dera "Irrglaube" ofongs noatdrunga woan. S'hom oba aa oanheimische Soijz- unn Hoijzhandla refoamatorische Gedonkn unn Schriftn vabreit, de se se auf ian Roasn in de protestantischen Städt Augsbuag, Nianbeag unn Regnsbuag kennangleant bzw. ealangt heen. De easchte Ausweisung vo Protestanten is zwoa scho 1572 eafoijgt, se hot oba de hoamliche Vabreitung von dem Protestantismus im Gbiat vom Choaheanstift nua unmeakli eigschränkt. Eascht  1731/32 is donn zura foijgnschwaan Ausweisung vo Soijzbuaga unn Dirrnbeaga Protestanten kemma, von dene on de 20.000 Pasonen im Eazbischtum Soijzbuag btroffn waan. Donach hom se aa de Berchtsgoana evangelische Christn um Aufnahm in am protestantischn Lond bmiaht. Mit da Untastützung duach des Corpus Evangelicorum innahoijb vom Regnsbuaga Reichstog hom 2000 Berchtsgoana den Muat gfosst, se öffentli zua dem protestantischen Glaubn z'bekenna unn hom um Ausreis bätn. A Schreim vom Corpus Evangelicorum hot eana  zwoa a Ghöa beim Kanzla vaschafft, oba mo hot dene Ausreisewillign unonnehmboare Bdingunga gstäijt, wäijchane an komplettn Valust vo Hob unn Guat gleichkemma is.